M. Sabolová, poslankyňa: (2006-10-17):
Tak ako som pri programovom vyhlásení vlády hovorila, aj Kresťanskodemokratické hnutie v svojom programe malo navýšenie odvodov za poistencov štátu. Už nemusíme dnes hovoriť, či to je také alebo onaké percento, ale vzhľadom na potrebu v rezorte zdravotníctva a na to, že sa vytvára dostatočne veľký priepastný rozdiel medzi poistencami, za ktorých platí štát, a ostatnými, ktorí sú poistenci, ktorí si platia do toho poistného systému, pričom vieme, že poistenci štátu deti, dôchodcovia sú najväčšou skupinou, ktorá je v súčasnom zdravotníckom systéme, ktorá je najviac chorá, moja pripomienka k predkladanému návrhu zákona je podstatná tá, že nepokladám za správne, pokladám to za nesystémový krok, aby sme riešili navýšenie percent na isté obdobie, len na 4 mesiace. Tým vytvárame neprimerané podmienky alebo také nerovnovážne, nerovnomerné ako pre poskytovateľov, tak i pre poisťovne a tak aj vlastne pre pacienta. A preto si myslím, že aj programové vyhlásenie vlády, v ktorom ste sľubovali pre rok 2007 navýšenie odvodov, sadzbu za poistné na 5 %, vlastne nenapĺňame. Ak toto navýšenie odôvodňujete na 4 mesiace ako akési racionalizačné opatrenia v zdravotníctve, ja som zástanca toho, aby sme urobili racionalizačné opatrenia v zdravotníctve, ale tie by mali smerovať hlavne k prerozdeleniu tokov a súčasných zdrojov, ktoré sú v zdravotníctve, ale nevytvoria náhradu za nedostatok zdrojov, ktoré treba dnes na platby výkonov, ktoré sú dnes nedofinancované. A ak máme byť objektívni a stanoviť nejakú reálnu cenu za zdravotnú starostlivosť, treba si povedať, že ceny výkonov už možno 4 až 5 rokov neboli upravované. Čiže zdravotníci dnes poskytujú svoje služby za ceny, ktoré boli niekoľko rokov dozadu stanovené. A tak ako vo všetkom stúpajú náklady, tak stúpajú aj v týchto službách. Čiže aj, to si myslím, preto je potreba navýšenia zdrojov do systému, nielen racionalizačnými opatreniami očakávať, že získame zdroje, ktorými budeme môcť pokryť platby poisťovní za výkony, ktoré dnes nie sú poskytovateľom hradené vo výške, ktorá je primeraná. Nehovorím, že je možno v plnej výške, ale je primeraná. Ak chceme urobiť systémový krok  a zvýšiť tieto platby, poďme postupnými krokmi, ak sme schopní dnes, a pán minister financií je schopný dnes, poskytnúť pre rezort zdravotníctva a zastabilizovať zdroje len vo výške, ako sú uvedené v dôvodovej správe, tých 2, 1 mld. Sk, tak prijmime v zákone navýšenie za poistencov štátu 0, 5 %, zo 4 % poďme na 4,5 %, určime zásadne, nie zo zákona to určime na 4 mesiace, nejaké zdroje a potom sa uvidí. Zdá sa mi to nesprávne a nespravodlivé. A budem navrhovať vo výbore pre zdravotníctvo, že ak chceme ísť postupnými krokmi, ale aj systémovými krokmi, zvýšme o toľko odvody alebo o toľko príspevok, na koľko máme, čiže zo 4 % poďme na 4,5  %, a ak po roku uvidíme, že ten systém je stabilný a správny, v roku 2008 navýšme to na 5 %, pokiaľ tie zdroje chýbajú. A možno ak to nebude potrebné, tak ich nenavýšime. Ale zákonom neriešme obdobie na 4 mesiace. To sa jednoducho nerobí. Tu, sa mi zdá, pre hospodárenie či poisťovne, poskytovateľa je vždy to hospodárske obdobie 1 rok. Vtedy sa dá aj posúdiť, či to navýšenie prinieslo alebo neprinieslo efekt. A myslím si, že zjednodušíme aj ten celý systém, ak dôjde k prepočtom a k tomu navyšovaniu. Čiže poslanecký klub Kresťanskodemokratického hnutia podporí návrh zákona do druhého čítania, ale budeme predkladať pozmeňujúce návrhy, ktoré vytvoria systémový prvok pri zákone o zdravotnom poistení, a budeme aj v ďalších krokoch predkladať návrhy, ktoré vyčistia zdravotnícky legislatívny priestor tak, aby sme z neho odstránili množstvo administratívnej činnosti a aby sme vlastne zdroje, ktoré idú zo zdravotníctva, využili na zdravotnú starostlivosť, a nie len na úradovanie poskytovateľov, čiže lekárov, sestier a poisťovní, ale aj na to, aby tie zdroje boli efektívne využité. Čiže poprosím, pán minister, možno o rokovanie a poprosím aj vás, teda vládnu koalíciu, aby ste zvážili aj tento návrh, ak nie sme schopní poskytnúť zdravotníctvu primerané zdroje, ako sme ich sľúbili, tak poďme postupnými krokmi, možno nižším percentom, ale zobjektivizujme ten zákon tak, aby si vedeli vytvoriť ten rámcový návrh aj poisťovne, aj poskytovatelia. Ďakujem pekne.